CELEX: C2005/205/17
Language: el
Date: 2005-08-20 00:00:00
Title: Υπόθεση C-248/05: Προσφυγή της Επιτροπής των Ευρωπαϊκών Κοινοτήτων κατά της Ιρλανδίας που ασκήθηκε στις 14 Ιουνίου 2005

20.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/9
            
         Προσφυγή της Επιτροπής των Ευρωπαϊκών Κοινοτήτων κατά της Ιρλανδίας που ασκήθηκε στις 14 Ιουνίου 2005
   (Υπόθεση C-248/05)
   (2005/C 205/17)
   Γλώσσα διαδικασίας: η αγγλική
   Η Επιτροπή των Ευρωπαϊκών Κοινοτήτων, εκπροσωπούμενη από τις Sara Pardo Quintillán και Donatella Recchia, επικουρούμενες από τον F. Louis, δικηγόρο Βρυξελλών και τον C. O'Daly, Solicitor, της Law Society of Ireland, με τόπο επιδόσεων στο Λουξεμβούργο, άσκησε στις 14 Ιουνίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιρλανδίας.
   Η προσφεύγουσα ζητεί από το Δικαστήριο:
   
               1.
            
            
               να αναγνωρίσει ότι η Ιρλανδία, παραλείποντας να λάβει όλα τα απαραίτητα μέτρα προκειμένου να συμμορφωθεί προς τα άρθρα 4, 5, 7, 9 και 10 της οδηγίας 80/68/ΕΟΚ του Συμβουλίου· (1)·για την προστασία των υπογείων υδάτων από τη ρύπανση που προέρχεται από ορισμένες επικίνδυνες ουσίες στον χώρο αποθέσεως αποβλήτων του Ballymurtagh (Κομητεία Wicklow), παρέβη τις υποχρεώσεις που υπέχει από την οδηγία αυτή και τη Συνθήκη·
            
         
               2.
            
            
               να αναγνωρίσει ότι η Ιρλανδία, παραλείποντας να λάβει όλα τα αναγκαία μέτρα προκειμένου να συμμορφωθεί προς τα άρθρα 5, 7, 8, 10, 12 και 13 της οδηγίας του Συμβουλίου 80/68/ΕΟΚ όσον αφορά την έμμεση απόρριψη από σηπτικές δεξαμενές, παρέβη τις υποχρεώσεις που υπέχει από την οδηγία αυτή και από τη Συνθήκη, και
            
         
               3.
            
            
               να καταδικάσει την Ιρλανδία στα δικαστικά έξοδα.
            
         Ισχυρισμοί και κύρια επιχειρήματα:
   Βάσει καταγγελιών που της υποβλήθηκαν, η Επιτροπή συνειδητοποίησε τις ευρείες παραβιάσεις της οδηγίας 80/68/ΕΟΚ στην Ιρλανδία.
   Πρώτον, από το 1989 η Ιρλανδία επέτρεψε τη λειτουργία δημοτικού χώρου αποθέσεως αποβλήτων στο Ballymurtagh, Κομητεία Wicklow, χωρίς να έχει χορηγηθεί άδεια βάσει του άρθρου 4, παράγραφος 2, της οδηγίας 80/68. Συνέπεια της μη συμμορφώσεως προς το άρθρο 4, παράγραφος 2, είναι η παράβαση επίσης του άρθρου 9 της ίδιας οδηγίας. Επιπροσθέτως, η άδεια για τα απόβλητα που καλύπτει τον χώρο αποθέσεως αποβλήτων, που χορήγησε η Environmental Protection Agency μόλις το 2001, παραβαίνει τα άρθρα 4, 5, 7 και 10 της οδηγίας 80/68/EΟΚ.
   Δεύτερον, η Επιτροπή έχει σαφείς αποδείξεις ότι η Ιρλανδία παρέλειψε να συμμορφωθεί προς την οδηγία 80/68/ΕΟΚ όσον αφορά την έμμεση απόρριψη στα υπόγεια ύδατα από σηπτικές δεξαμενές. Συναφώς, η Επιτροπή διερεύνησε περιστατικά σχετικά με τις εγκαταστάσεις ξενοδοχείου στο Creacon Lodge, Κομητεία Wexford, την εκ μέρους της Ιρλανδίας ερμηνεία του άρθρου 5, παράγραφος 1, της οδηγίας 80/68/ΕΟΚ και τις ευρείες παραβάσεις της ίδιας οδηγίας στην Ιρλανδική ύπαιθρο. Εκθέσεις σχετικά με τον ευτροφισμό στις λίμνες του Killarney, Κομητεία Kerry, επίσημες ιρλανδικές εκθέσεις σχετικά με τη μόλυνση του νερού και παραβάσεις της οδηγίας 80/778/ΕΟΚ (2) περί της ποιότητας του πόσιμου νερού, καταδεικνύουν ότι η Ιρλανδία παρέλειψε να συμμορφωθεί προς τις σχετικές διατάξεις της οδηγίας 80/68/ΕΟΚ.
   Η Επιτροπή θεωρεί, επομένως, ότι η Ιρλανδία παρέβη τις υποχρεώσεις που υπέχει από τα άρθρα 4, 5, 7, 8, 9, 10, 12 και 13 της οδηγίας του Συμβουλίου 80/68/ΕΟΚ περί προστασίας των υπογείων υδάτων από τη ρύπανση που προέρχεται από ορισμένες επικίνδυνες ουσίες.
   
      (1)  Οδηγία του Συμβουλίου 80/68/ΕΟΚ της 17ης Δεκεμβρίου 1979, περί προστασίας των υπογείων υδάτων από τη ρύπανση που προέρχεται από ορισμένες επικίνδυνες ουσίες (ΕΕ ειδ. έκδ. 15/001, σ. 249).
   
      (2)  Οδηγία του Συμβουλίου 80/778/ΕΟΚ, της 15ης Ιουλίου 1980, περί της ποιότητας του πόσιμου νερού (ΕΕ ειδ. έκδ. 15/001, σ. 255).